text: To personer er kommet alvorligt til skade i trafikulykke
  20 april 2018 kl. 06.55
  Bollervej er spærret efter uheld med bus og varevogn. Skolebørn er kommet lettere til skade.
  
  Klokken 7 fredag morgen skete der en alvorlig færdselsulykke på Bollervej uden for Sejet by mellem Horsens og Juelsminde. 
  En udenlandsk varevogn og en bus er impliceret i ulykken. De foreløbige oplysninger fra Sydøstjyllands Politi går på, at der er to tilskadekomne ved uheldet - begge alvorligt. I bussen var også skolebørn, hvor enkelte har lettere skader.
  Bollervej er spærret på stedet og vil være det i nogen tid, oplyser Sydøstjyllands Politi.
  Bilister opfordres til at finde alternative ruter. Der er oprettet omkørsel ved Tyrasmindevej og Skjold Kirkevej. Det forventes, at trafikken vil være påvirket af rednings- og oprydningsarbejdet i nogen tid.
  
  